Page:Ludus Coventriae (1841).djvu/39

 Above sunne and mone and sterres on sky I am now set, as ȝe may se; Now wurchyp me ffor most mythty, And for ȝour lord honowre now me, Syttyng in my sete.

Angeli mali. Goddys myth we forsake, And for more wurthy we the take, The to wurchep honowre we make, And ffalle down at thi ffete.

Deus. Thu Lucyfere ffor thi mekyl pryde, I bydde the ffalle from hefne to helle; And alle tho that holdyn on thi syde, In my blysse nevyr more to dwelle. At my comawndement anoon down thou slyde, With merthe and joye nevyr more to melle, In myschyf and manas evyr xalt thou abyde, In byttyr brennyng and fyer so felle, In peyn evyr to be pyht.

Lucyfer. At thy byddyng thi wyl I werke, And pas fro joy to peyne smerte, Now I am a devyl ful derke, That was an aungelle bryht.

Now to helle the wey I take, In endeles peyn ther to be pyht. ffor fere of fyre a fart I crake, In helle doonjoone myn dene is dyth. Deus. Now hevyn is made ffor aungelle sake, The fyrst day and the fyrst nyth; The secunde day watyr I make, The walkyn also ful fayr and bryth. The iij.^{de} day I parte watyr from erthe, Tre and every growyng thyng, Bothe erbe and floure of suete smellyng,